Trumbatiškio geležinkelio stotis

Trumbatiškio geležinkelio stotis – buvusi stotis Trumbatiškio kaime (Anykščių rajonas), prie siaurojo geležinkelio Rubikiai–Utena. 2019 m. stotis nugriauta, jos vietą žymi informacinė lentelė. Ant žemės stoties pėdsakų neliko.

 Istorija 

1897 m. pradėta tiesti Panevėžio–Švenčionėlių siaurojo geležinkelio 750 mm pločio vėžės atkarpa per Uteną ir Anykščius. Traukinių eismas prasidėjo 1899 m., o 1901 m. pusiaukelėje tarp Anykščių ir Utenos iš rinktinių eglės rąstų Trumbatiškyje buvo pastatyta dviejų aukštų geležinkelio stotis. Prie stoties pastatytas 20 m³ talpos vandens bokštas. Iš stoties gabenti žemės ūkio produktai, gyvuliai.

Prieškaryje beveik pusė kaimo gyventojų dirbo geležinkelyje. Stotyje buvo vandens bokštas, skirtas garvežiams ir stotyje krovimo į vagonus laukiantiems galvijams pagirdyti, stotyje buvo įrengta pirtis geležinkeliečiams, kuria pasinaudodavo nemaža dalis kaimo gyventojų. Per parą per Trumbatiškį pravažiuodavo bent keli prekiniai ir keleiviniai traukiniai.

1945 m. lapkričio 23 d. grupė nežinomų partizanų užpuolė Trumbatiškio geležinkelio stotyje stovėjusį vagoną-parduotuvę, išvaikė sargybą ir iš parduotuvės pagrobė įvairių maisto bei kitokių prekių.

Pirmaisiais sovietmečio dešimtmečiais ir geležinkelis, ir stotis išsaugojo savo reikšmę kaimo gyvenime. 1972 m. nutrauktas traukinių eismas atkarpoje nuo Švenčionėlių iki Rubikių, o atkarpa Švenčionėliai–Utena perdaryta į platųjį geležinkelį. 1972 m. gruodį iš Švenčionėlių link Utenos išriedėjo paskutinis traukinys, o po to buvo nuardyti ir siauruko bėgiai ne tik iki Utenos, bet ir nuo Utenos iki Rubikių. Trumbatiškio stotis uždaryta 1983 m., o 2019 m. nugriauta.Jonas Junevičius. Pusiaukelės geležinkelio stotis – tik prisiminimas. 2022-05-14, Anyksta.lt (tikrinta 2023-08-05).

 Šaltiniai 

Kategorija:Anykščių rajono savivaldybės geležinkelio stotys